Jussi Halla-ahon mukaan perussuomalaiset ei ota paluuloikkareina vastaan sinisenä eduskuntaan valittuja.

Kesällä 2017 perustettu, eri puoluekannatusmittauksissa edelleen noin 1-2 prosentin suosiolukemiin jymähtänyt sininen tulevaisuus -puolue on selittänyt matalan kannatuksensa syyksi sitä, että perussuomalaisista loikanneita sinisiä ei osata vieläkään pitää omana puolueena, vaan kansa sekoittaa heidät yhä perussuomalaisiin.

Kun kansanedustajaehdokkaat saivat tällä viikolla ehdokasnumeronsa, ovat tienvarret täyttyneet monenlaisista vaalimainoksista. Se on samalla ollut sinisille hyvä mahdollisuus tehdä itseään tunnetuksi omana puolueena ja vähentää sekoittumisen vaaraa perussuomalaisiin.

Siksi Uudellamaalla onkin viikonlopun aikana ihmetelty, kun sinisten perustajiin kuuluvan puolustusministeri Jussi Niinistön tienvarsimainokset ovat suoraan kuin perussuomalaisten vaalitoimistossa tehtyjä.

Sinisten puolustusministerin Jussi Niinistön eduskuntavaalimainos muistuttaa hyvin paljon hänen aikaisempia vaalimainoksiaan perussuomalaisten riveissä. Tommi Parkkonen

Mainoksen taustaväri on täysin sama kuin perussuomalaisten pitkään mainonnassaan käyttämä keltainen ja vasta tarkemmalla katsomisella huomaa, että vasemmassa alakulmassa on sinisten sininen S-logo eikä perussuomalaisten sininen PerusS-logo.

Tilanteen tekee suorastaan koomiseksi se, että esimerkiksi Nurmijärvellä Klaukkalan keskustaan vievän maantien varrella on peräkkäin Niinistön ja perussuomalaisten ehdokkaan Maiju Tapiolinnan lähes identtisiä mainoksia.

"Pitävät sekaannusta yllä”

Perussuomalaisten puheenjohtaja Jussi Halla-aho ei ole Niinistön mainoksista erityisen ilahtunut.

– Siniset ovat kaiken aikaa valitelleet, miten heidät "sekoitetaan perussuomalaisiin", ja selitelleet surkeaa kannatustaan tällä. Todellisuudessa he ovat monin keinoin pyrkineet pitämään sekaannusta yllä, esimerkiksi imeytymällä toritapahtumissa perussuomalaisten kylkeen samanväristen telttojen kanssa, Halla-aho moittii.

– Nyt Niinistö on valinnut mainoksiinsa perussuomalaisten teemavärin, kullankeltaisen. Tarkoitus on varmaankin antaa äänestäjän ymmärtää, että Niinistö olisi jos ei nykyinen niin ainakin tuleva perussuomalainen, ja ettei hänelle annettu ääni mene hukkaan.

Tätä vaalien jälkeistä loikkaa takaisin perussuomalaisiin on spekuloitu mediassakin, mutta Halla-aho kiistää tällaiset suunnitelmat.

– Sinisiin loikanneille annettiin aikaa ja mahdollisuus virheensä korjaamiseen. On harmillista, että Niinistö ei sitä mahdollisuutta käyttänyt. Meillä on selkeä kanta, että jos sinisten listalta joku eduskuntaan valitaan, hän ei pääse vaalien jälkeen perussuomalaisten ryhmään.

Niinistön mainos vuorotteli sunnuntaina räntäsateisessa Klaukkalassa saman maantien varrella perussuomalaisten Maiju Tapiolinnan vaalimainoksen kanssa, Tommi Parkkonen

Halla-aho moittiikin tiukkaan sävyyn sinisten toiminnan niin toritapahtumissa kuin nyt vaalimainonnassa.

– Sinisten koko toimintalogiikka tuntuu perustuvan rimanalituksille ja huiputtamiselle. Tämä (Niinistön mainos) asettuu siihen jatkumoon.

Iltalehti ei sunnuntai-iltana tavoittanut Jussi Niinistöä.